Штучнасць савецкай сімволікі перадумовіла тое, што адразу пасля распаду Саюза ССР усе былыя рэспублікі вярнуліся да сваіх спрадвечных сімвалаў. Вярнуліся і мы. Але толькі на чатыры гады. Гэта сумна, калі з-за нейкіх палітычных меркаванняў асуджаюць на забыццё выдатных людзей, пачынаюць дзе толькі магчыма шальмаваць іх. Але калі бязвінна асуджаць і бэсціць людзей — непрыстойна, а то й проста подла, дык таптаць у бруд, называць фашыстоўскімі нацыянальныя сімвалы, пад якімі столькі стагоддзяў ішоў уласны народ, — проста кашчунна. І ці доўга яшчэ будзе працягвацца гэтае блюзнерства — залежыць толькі ад нас саміх.